**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**ZÁKON**

z ....... 2018,

**ktorým sa mení a dopĺňa zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení zákona č. 287/2012 Z. z., zákona č. 201/2013 Z. z., zákona č. 378/2016 Z. z., zákona č. 138/2017 Z. z., zákona č. 177/2017 Z. z. a zákona č. 243/2017 Z. z. sa mení a dopĺňa takto:

1. V § 2 sa odsek 1 dopĺňa písmenom d), ktoré znie:

„d) rozvoja investigatívnej žurnalistiky.“.

2. § 2 sa dopĺňa odsekom 3, ktorý znie:

„(3) Dotáciu podľa § 2 ods. 1 písm. d) je možné poskytnúť najmä na

a) projekty zamerané na verejnú kontrolu výkonu verejnej moci,

b) analytickú, expertnú a edičnú činnosť v oblasti prevencie protispoločenskej činnosti,2)

c) zvyšovanie informovanosti verejnosti v oblasti hospodárenia s verejnými prostriedkami, nakladania s majetkom štátu, majetkom vyššieho územného celku, majetkom obce alebo majetkom povinných osôb podľa osobitného predpisu.3)

Poznámky pod čiarou k odkazom 2) a 3) znejú:

„2) Zákon č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení neskorších predpisov.“.

3) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

3. V § 3 ods. 1 sa slová „podľa § 2“ nahrádzajú slovami „podľa § 2 ods. 1 písm. a) až c)“.

4. V § 3 sa vkladá nový odsek 2, ktorý znie:

„(2) Dotáciu podľa § 2 ods. 1 písm. d) možno poskytnúť žiadateľovi, ktorým je nadácia alebo nezisková organizácia poskytujúca všeobecne prospešné služby, ak je jej zakladateľom vydavateľ periodickej tlače5b) alebo vysielateľ5c).“.

Poznámky pod čiarou k odkazom 5b) a 5c) znejú:

„5b) Zákon č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení neskorších predpisov.

5c) Zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov.

Doterajšie odseky 2 a 3 sa označujú ako odseky 3 a 4.

5. § 10 sa dopĺňa odsekom 4, ktorý znie:

„(4) Disponibilný objem zdrojov na podporu rozvoja investigatívnej žurnalistiky podľa § 2 ods. 1 písm. d) je pre príslušný rozpočtový rok najmenej 1 000 000 eur.“.

**Čl. II**

 Tento zákon nadobúda účinnosť dňom vyhlásenia.